รัฐมนตรีประจำสำนักนายกรัฐมนตรี  เปิดเผย ยังไม่มีข้อสรุปรายชื่อสัดส่วนรัฐบาลใน กมธ.ศึกษาแก้ไขรัฐธรรมนูญ เพราะญัตติยังไม่เข้าสภาฯ
รัฐมนตรีประจำสำนักนายกรัฐมนตรี เปิดเผย ยังไม่มีข้อสรุปรายชื่อสัดส่วนรัฐบาลใน กมธ.ศึกษาแก้ไขรัฐธรรมนูญ เพราะญัตติยังไม่เข้าสภาฯ นายเทวัญ ลิปตพัลลภ รัฐมนตรีประจำสำนักนายกรัฐมนตรี ในฐานะที่ปรึกษาคณะกรรมการประสานงานพรรคร่วมรัฐบาล หรือวิปรัฐบาล กล่าวถึงความคืบหน้าสัดส่วนการตั้งกรรมาธิการศึกษาแก้ไขรัฐธรรมนูญว่า ขณะนี้ยังไม่มีข้อสรุป เพราะญัตติการตั้งคณะกรรมาธิการยังไม่เข้าสู่การพิจารณาของสภาผู้แทนราษฎร ซึ่งคาดว่าจะเข้าสู่การพิจารณาปลายเดือนนี้ โดยยอมรับว่าก่อนหน้านี้ได้มีการเสนอรายชื่อสัดส่วนของรัฐบาลไปแล้ว 6 คน แต่มีบางส่วนปฏิเสธไม่ตอบรับจึงต้องพิจารณาใหม่ โดยทั้ง 6 คน ในสัดส่วนรัฐบาลเป็นคนนอกทั้งหมด แต่อีก 6 คนที่เหลือ วิปรัฐบาลขอไปจัดสรรเอง ซึ่งเตรียมที่จะหารือกับนายวิษณุ เครืองาม รองนายกรัฐมนตรี ในที่ประชุมคณะรัฐมนตรี วันพรุ่งนี้ (19 พ.ย.62) ซึ่งส่วนตัวเห็นว่าการได้คนนอกที่ไม่เกี่ยวข้องกับรัฐบาลมาทำงาน ถือเป็นเรื่องที่ดี ส่วนสัดส่วนของ ส.ว. นั้น มองว่าขึ้นกับประธานวุฒิสภาที่จะพิจารณาในเรื่องดังกล่าว เพราะมีทั้งที่เห็นด้วยและไม่เห็นด้วยทั้งนี้ ครม. ได้สัดส่วนการตั้งคณะกรรมาธิการทั้งหมด 12 คน ฝ่ายค้าน 19 คนและฝ่ายรัฐบาล 18 คน รวม 49 คน